Broosheid, egtheid breek Christi Panagio se mure afChristi Panagio. (Foto: VIA) As mens vind sy aanklank by ander wat ook nie skroom om hulle brose kant te wys nie en daarom is Christi Panagio as aanbieder van die VIA-program Houvrou of trouvrou tevrede dat ŉ waardige wenner vir dié kompetisie aangewys is. Nastassja Ras (37), entrepreneur en model, is Woensdagaand as die eerste wenner van dié splinternuwe werklikheidsreeks met sy tamaai kontantprys van R500 000 aangewys. Dié spa-eienaar en model, met haar kenmerkende lag en pittige sêgoed, het aanvanklik nie al die beoordelaars se goedkeuring weggedra nie. Sy het egter uiteindelik geseëvier en met die laaste uitdaging stof in die oë van haar topdrie teenstanders, Dané en Kedeshia (albei 26), geskop. “Ek was van dag een af mal oor Nastassja se lag. Sy is lieflik met ŉ borrelende persoonlikheid,” sê Christi oor Nastassja, wat op die ingewing van die oomblik besluit het om vir elkeen van haar mededeelnemers R10 000 te gee. “Sy was altyd baie opreg en al was haar emosies soms – veral tydens die laaste uitdaging – baie deurmekaar, hou ek van haar omdat sy eg is. Mense wat hulle kwesbaarheid kan wys, is altyd vir my aanloklik.” Die program het ŉ unieke konsep wat die vraag vra: Hoe lyk die moderne trouvrou? Agt vrouedeelnemers van reg oor die land moes deurentyd aan uitdagings deelneem wat hulle staal as trouvrouens toets. Van die uitdagings het koekversiering, die vaswerk van ŉ knopie en die omruil van ŉ motorband ingesluit. Daar was tye op die stel van die VIA-program Houvrou of trouvrou wat sy só gelag het dat hulle die kameras vir byna ŉ halfuur op ŉ slag moes laat ophou rol sodat sy haar grimering kon opknap. Christi saam met Emsie Schoeman. (Foto: VIA) Christi (45) vertel laggend dat dit veral skreeusnaaks was toe die beoordelaars, etiket-ghoeroe Emsie Schoeman en radio-persoonlikheid Sherlin Barends, kommentaar gelewer het nadat Mary-Jane (31), ŉ deelnemer van Kaapstad, tydens ŉ modeparade onverwags “gesplit” het. “Die goed wat tannie Emsie en Sherlin kwytgeraak het, laat my nou nog glimlag as ek daaraan dink. Dit was ŉ ongelooflike komiese oomblik wat ek nooit sal vergeet nie.” Al was die innemende en saggeaarde Mary-Jane deurlopend een van die beoordelaarspaneel, wat ook die voormalige Mnr. Suid-Afrika-finalis Bauke Hanekom ingesluit het, se gunstelinge, was dit die borrelende Nastassja wat met die prysgeld bank toe gelag het. Daar was egter ook vurige en emosionele oomblikke wat blitsvinnig tussen die vroue ontlont moes word en hoewel sy nie altyd in die oomblik die deelnemers se trane moes afvee nie, kon sy haar met die deelnemers se tuimeltrein-emosies vereenselwig. “Op 45 het ek die lewenservaring om oor die kwessies wat nie so maklik is om te opper nie, te gesels. Ek moes in die moeilike oomblikke gaaf en sag wees en ŉ veilige ruimte vir hulle skep sonder om die een te laat voel dat die ander voorgetrek word. Met twee dogters in die huis doen ek ook baie ervaring op om sulke tipe situasies te hanteer.” Christi het saam met die regisseur van die program, Nini Conradie, aan die M-Net-werklikheidsreeks Survivor gewerk. Dit is dieselfde reeks wat deur Christi se man, Nico Panagio, aangebied word. “Ek was lanklaas voor die kameras, maar toe Nini my nader om die program aan te bied kon ek nie nee sê nie. Sy is ŉ ongelooflike mens om mee saam te werk en die res van die span was ook uiters professioneel en maklik om mee saam te werk.” Sy het die geleentheid om in die aanbiedersrol te klim met albei hande aangegryp. “Ek is ŉ harde werker en het gesorg dat ek my tekste ken. Voorbereiding is uiters belangrik, so ek eet gesond en slaap genoeg. Ek het op my instink vertrou om net ek te wees. Egtheid is altyd ŉ wenner.” Houvrou of trouvrou is op Showmax te sien.